钦定古今图书集成/方舆汇编/边裔典/第039卷 > 《图书编》 > 《海寇情弊》
## 钦定古今图书集成/方舆汇编/边裔典/第039卷 > 《图书编》 > 《海寇情弊》

按：国初吴渊颖《论倭书》，说尽事情，乃引辛毗对魏文
帝之言曰：“罢我互市，任彼贸易，中国免徼利之名，外
夷知效顺之实。”计莫便于此。惟其商道不通，而利之
所在，人必趋之，不免巧生计较，商转而为寇；商道既
通，则寇复转而为商。彼其既犯国禁，思图苟安，因啖
引势家，同作勾当。行之既久，不免惹起奸图，大生觊
觎；时则不因商贡不通，而实成寇心矣。伏按国初“禁
海”之例，始因遣谕不来，继恨林贤、巨烛之变，欲与闭
绝之故非以通商之不便耳。惟其不通商而止通贡，
所以正德年间各道争贡以规利市。在彼国则强请
勘合，倭王遂不能禁制；在中国则有宗设、宋素卿之
祸；而漳、宁恶少，则甘蹈负固而纵肆横行，然以前狡
伪未备，华夷两家行之既久，并力合作，乃有不可知
者。推厥所原，各为行商之意，而终贻地方之害，能无
处乎？